Mla nawe hafi nawe Ila mzaliwa nawe

Riziki aliichukia familia yake toka alipoanza kujifahamu.Hakuichukia tu
familia yake bali pia watu wa hiyo familia.Aliwachukia vibaya
sana.Aliwadharau na kuwaona takataka mbele ya macho yake.Sababu ya
kuwachukia ni kuwa alijikuta amezaliwa katika familia iliyojaa ufukura
tumbi nzima.Walikula kwa shida,wakavaa mararumararu na kuishi katika
makazi duni.Hakuiona juhudi ya wazazi wake ya kumlea bali aliwaona nuksi
kubwa katika maisha yake.Katika boma la bwana na bi Mkarimu
hakukukosekana ugomvi kila siku ya juma.

Ugomvi huu aliusababisha Riziki mtoto wao kifungua mimba.Alilalamikia
hali yao duni ambayo waliipitia pale nyumbani siku nenda siku
rudi.Aliwaonea wivu wale watoto ambao walikuwa wamezaliwa katika familia
zilizo na utajiri si haba.Alitamani ndoto yake ya familia yake kuja
baadaye kuupiga teke ufukura lakini ilisalia ndoto tu.Wazazi wake
walimpenda kwa dhati ya mioyo ila mwana wao aliwaona kikwazo.Kutokana na
hamu yake ya kuweza kuuondokea umaskini aliingiwa na tamaa ya pesa.Baada
ya kumaliza kidato cha nne,wavyele wake walishindwa kumsongeza hatua
mbele kimasomo na hapo ndipo katika pilkapilka zake za kila siku
alikutana na msichana aliyekuwa amefanikiwa maishani.

Msichana huyu alikuwa akifahamika kama Hadaa.Riziki alipomwona kwa mara
ya kwanza alidhani kuwa alikuwa anaota ila alipopepesa macho aligundua
yuko katika dunia halisi.Hadaa alikuwa anameremeta kama nyota
angani.Ungemtazama muonekano wake ungependezwa kwa yakini.Aliwasili
kijijini akiwa na gari lake la kifahari.Mavazi yake yalikuwa ya bei na
ya kipekee."Inakuwaje maisha yetu yawe tofauti na sote ni mabinti wa
hiki kijiji?" alijiuliza Riziki.Baada ya kujiuliza maswali bila kupata
majibu alikata shauri kwamba angetengeneza urafiki naye ili amzindulie
siri ya utajiri wake.

Aliapa kwamba iwapo angefanikiwa angetoka kwao na kutokomea
kabisa.Alichokitaka ni Hadaa kukubali usuhuba wake kwanza ili aweze
kuishi naye akifurahia maisha ambayo hajawahi kuishi tangu kuzaliwa
kwake.Hadaa alikuwa msichana mchangamfu kweli.Riziki alipomfuata kwa
mara ya kwanza alimkaribisha kama kwamba walikuwa wakijuana toka
kitambo.Alizungumza naye kama dada yake aliyezaliwa naye tumbo
moja.Riziki alitaka urafiki na Hadaa na kwa bahati nzuri
akaupata.Urafiki uliponoga aliona ingekuwa vizuri iwapo angemfunulia
yale yaliyokuwa yamejificha ndani ya moyo wake.

Katika mojawapo ya mikutano yao,Riziki alimdokezea dada yake wa kupanga
kuhusiana na kutaka kujua siri ya utajiri wake.Isitoshe alimwomba akae
naye kabla mambo yake hayajakuwa sawa."Ninafanya biashara mwenzangu na
hii ndiyo sababu ya maisha yangu ya kifahari".alijibu Hadaa.Alimweleza
Riziki kwamba iwapo angetaka kufanikiwa aandamane naye pindi anaporudi
mjini.Riziki Kwa kuchelea Kwale kupitwa na bahati alikubali.Jioni hiyo
alipomaliza kula chajio alienda kupakia virago vyake na giza lilipotanda
alitoroka nyumbani kwenda kujiunga na Hadaa katika safari yao ya mjini.

Mjini maisha yalikuwa raha mustarehe tu.Maisha ya Riziki yakachukua
mkondo mwengine kabisa.Alianza kuvalia kishua na kula alichokitaka hata
vinywaji alikunywa alivyovitaka.Mwili ukaanza kukubali kuonekana
ukinawiri na kumetameta.Riziki hakutaka kurudi kijijini tena alitaka
kutajirika zaidi.Hakutosheka na biashara aliyokuwa ameonyeshwa na Hadaa
ila aliona afadhali atafute pesa za haraka.Alijisahau kabisa kuwa yeye
nani na kuambulia kuuza mwili wake kwa kila ghulamu aliyemdhania kuwa na
pesa tumbi nzima.Akayapuzilia mbali maadili aliyokuwa amefunzwa na
wavyele wake na kuamua liwe liwalo lazima ajitengenezee pesa.Wakati wote
huu Hadaa hakuwa na mwao kuhusiana na alichokuwa akikifanya Riziki.

Ghafla akaanza kuugua,kumbe katika shughuli zake za uchangudoa alizoa
gonjwa lisilo tiba.Maskini Riziki alikuwa anaugua gonjwa la Ukimwi na
magonjwa mengine yanayosababishwa na kufanya tendo la ndoa
kiholelaholela.Hadaa alipopata ripoti hii baada ya kumkimbiza hospitali
alighadhabika na kumwacha alipie dhambi zake.Kwa yakini hakuonekana tena
pale hosipitali.Riziki aliendelea kukaa hosipitali huku bili
ikiongezeka.Pale kila mtu alichoshwa naye wakawa wanamsema na kumnyoshea
kidole cha lawama.

Subira ambaye alikuwa dada yake Riziki alikuwa amefanikiwa kumaliza
shule akiwa salama salmini.Inasemekana alipata ufadhili wa kuingia chuo
kikuu na kusomea udaktari.Licha ya kwamba walikuwa hawajaonana na Riziki
Kwa muda mrefu bado alimfahamu alipomwona amelala kitandani.Alimwona
baada ya kuelezewa na mmoja wapo wa wauguzi wa hosipitali ile kuwa kuna
mgonjwa ambaye anachungulia kaburini.

Kinaya ni kwamba hakumfokea wala kumdadisi ila alifurahi kumwona
tena.Kwanzia siku hiyo akamshughulikia na kuhakikisha kwamba bili yake
anailipa.Muda wote huu Riziki alibaki kaduwaa ila asilolijua ni kuwa
kule kwa wazazi wake maisha yalikuwa yamebadilika kutoka mabaya hadi
mazuri.Hadaa akamhadaa na kumwacha peke yake mnyonge asiyejiweza.Subira
kaamua kumsaidia ila tayari yashamwagika.Kwa yakini mla nawe hafi nawe
ila mzaliwa nawe.


Question: Nini haikukosekana kila siku ya juma nyumbani mwa Bw. na Bi Mkarimu?
Answer: Ugomvi